b"\n_START_ARTICLE_\nSparnas (dalinys)\n_START_SECTION_\nIstorija\n_START_PARAGRAPH_\n1912\xc2\xa0m. buvo \xc4\xafkurtas Britanijos Karali\xc5\xa1kasis Aviacijos korpusas (British Royal Flying Corps, RFC). Jis tur\xc4\x97jo b\xc5\xabti bendras tiek Britanijos laivynui, tiek armijai. Korpusas buvo padalintas \xc4\xaf dvi dalis, kurios buvo pavadintos Karinis sparnas (Military Wing, priskirtas armijai) ir Laivyno sparnas (Navy Wing, priskirtas laivynui). Kiekvienas sparnas buvo sudarytas i\xc5\xa1 eskadrili\xc5\xb3._NEWLINE_1914\xc2\xa0m. Laivyno sparnas tapo Karali\xc5\xa1k\xc4\x85ja Laivyno Oro tarnyba (Royal Naval Air Service) ir tapo nepriklausomu nuo Karali\xc5\xa1kojo Aviacijos korpuso. 1915\xc2\xa0m. Karali\xc5\xa1kasis Aviacijos korpusas \xc4\x97m\xc4\x97 pl\xc4\x97stis, tod\xc4\x97l reik\xc4\x97jo sukurti dalinius, kurie tur\xc4\x97jo jungti eskadriles. \xc5\xa0iuos naujuosius dalinius \xc4\x97m\xc4\x97 vadinti sparnais (wings)._NEWLINE_1918\xc2\xa0m. Karali\xc5\xa1kasis Aviacijos korpusas buvo sujungtas su Karali\xc5\xa1k\xc4\x85ja Laivyno Oro tarnyba ir tapo Karali\xc5\xa1kosiomis Oro paj\xc4\x97gomis (Royal Air Force, RAF), kuriose sparnai ir toliau liko dalini\xc5\xb3 rangu.\n_START_SECTION_\nDabartis\n_START_PARAGRAPH_\nDaugelyje Brit\xc5\xb3 Sandraugos \xc5\xa1ali\xc5\xb3 sparn\xc4\x85 sudaro 3-4 eskadril\xc4\x97s. Sparnai jungiami \xc4\xaf grupes. Anks\xc4\x8diau sparnams vadovaujantis karininkas tur\xc4\x97davo laipsn\xc4\xaf Wing Commander 'sparno vadas', kuris atitinka papulkinink\xc4\xaf ar pulkinink\xc4\x85 leitenant\xc4\x85, dabar sparnui gali vadovauti ir Group Captain (dabar atitinka pulkinink\xc4\x85)._NEWLINE_Brit\xc5\xb3 sparnas (wing) atitinka kit\xc5\xb3 \xc5\xa1ali\xc5\xb3 aviacijos grupes (pvz., pranc. groupe ar vok. gruppe). Sparnas atitinka kit\xc5\xb3 kariuomen\xc4\x97s r\xc5\xab\xc5\xa1i\xc5\xb3 batalion\xc4\x85. Sparnais vadinami ir Britanijos karini\xc5\xb3 oro paj\xc4\x97g\xc5\xb3 bataliono rango ant\xc5\xbeeminiai daliniai. Sparnais vadinami ir Britanijos karini\xc5\xb3 oro bazi\xc5\xb3 (RAF stations) administraciniai padaliniai._NEWLINE_Kanados karin\xc4\x97s oro paj\xc4\x97gos naudoja kitoki\xc4\x85 aviacijos dalini\xc5\xb3 skirstymo sistem\xc4\x85, kuri atitinka JAV sistem\xc4\x85.\n_START_SECTION_\nKarin\xc4\x97s j\xc5\xabr\xc5\xb3 laivynas\n_START_PARAGRAPH_\nJAV Kariniame J\xc5\xabr\xc5\xb3 laivyne sparn\xc4\x85 sudaro 2 ar daugiau eskadrili\xc5\xb3, besibazuojan\xc4\x8di\xc5\xb3 sausumos aerodromuose. L\xc4\x97ktuvne\xc5\xa1io sparn\xc4\x85 (Carrier air wing) ar l\xc4\x97ktuvne\xc5\xa1io grup\xc4\x99 (Carrier Air Group) sudaro 7 eskadril\xc4\x97s (4 naikintuv\xc5\xb3 ar naikintuv\xc5\xb3 bombone\xc5\xa1i\xc5\xb3).\n_START_SECTION_\nJ\xc5\xabr\xc5\xb3 p\xc4\x97stinink\xc5\xb3 korpusas\n_START_PARAGRAPH_\nJAV J\xc5\xabr\xc5\xb3 p\xc4\x97stinink\xc5\xb3 korpuse sparn\xc4\x85 sudaro ma\xc5\xbeiausiai dvi grup\xc4\x97s ir j\xc5\xb3 eskadril\xc4\x97s ir paramos padaliniai."